Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 789/14/8803	Košice II, 14.8.2015
EEČ : 2-64-245-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: skladník
V trestnej veci vedenej proti obvinenému XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že v XXXXX a inde si neplní vyživovaciu povinnosť k svojim deťom XXXXX, nar. XXXXX a XXXXX, nar.XXXXX hoci táto mu vyplýva zo Zákona o rodine  a výška ktorej  mu bola určená na základe  rozsudku Okresného súdu XXXXX XXXXX, sp. zn. XXXXX prispievať na ich výživu sumou po  1 500 Sk ( 50 Eur ) na každé dieťa mesačne, túto si však úmyselne pravidelne neplní, a  tak za obdobie január 2013 až apríl 2015 dlhuje XXXXX sumu vo výške najmenej 500 Eur a XXXXX sumu vo výške najmenej 500 Eur.

lebo zanikla trestnosť činu

Odôvodnenie:
Uznesením povereného príslušníka PZ, Obvodného oddelenia PZ XXXXX XXXXX, sp. zn.: ČVS: ORP- XXXXX zo d¨ľa 27.11.20114 bolo podľa §§ 199 ods. 1, 206 ods.1 Trestného poriadku začaté trestné stíhanie a súčasne vznesené obvinenie XXXXX, nar. XXXXX pre prečin zanedbania povinnej výživy podľa § 207 ods.1 Trestného zákona v podstate na tom skutkovom základe, ako je uvedené vo výrokovej časti tohto uznesenia.

Vykonaným skráteným vyšetrovaním bol zistený nasledujúci skutkový stav:

Obvinený XXXXX  vo svojej výpovedi okrem iného uviedol, že si je vedomý toho, že má vyživovaciu povinnosť k svojim dcéram. Výživné za mesiace január, august 2013 a  za mesiace apríl až november 2014 už uhradil o čom doložil potvrdenia do vyšetrovacieho spisu. Okrem iného uviedol, že výživné v inkriminovanom období neplatil pravidelne zo zdravotných dôvodov.  

Zo zápisnice o doplnení výsluchu svedkyne - poškodenej XXXXX zo d¨ľa 18.5.2015 okrem iného vyplýva, že XXXXX jej uhradil v plnej výške zameškané výživné za rok 2013 a 2014 vo výške 1 000 Eur, pričom v roku 2015 si bývalý manžel pravidelne plní svoju vyživovaciu povinnosť, kde mal zaplatiť za 4 mesiace roku 2015 sumu 400 Eur, pričom deti netrpeli núdzou. 

Z listinných dôkazov je zrejmé, že výška vyživovacej povinnosti bola obvinenému určená na základe rozsudku Okresného súdu XXXXX XXXXX, sp.zn. XXXXX zo d¨ľa 12.9.2008, právoplatným dňom 17.10.2008, prispievať na výživu svojim dcéram XXXXX a XXXXX po 1 500 Sk (50 Eur) na každé dieťa mesačne, vždy do 25  dňa v mesiaci.   

Vyššie uvádzané skutočnosti obvineným a  svedkyňou - poškodenou potvrdzujú aj fotokópie poštových poukážok o úhrade výživného založené vo  vyšetrovacom spise z ktorých je zrejmé, že obvinený uhradil zameškané výživné v celej výške.

Podľa § 207 ods. 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.

V zmysle ustanovenia § 86 ods. 1 písm. a/ Trestného zákona trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal  trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

S poukazom na vyššie uvedené skutočnosti je zrejmé, že obvinený uhradil zameškané výživné v celej výške a deti v inkriminovanom období netrpeli núdzou, preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Dušan Čislák
prokurátor